
Legăturile dintre creştinism şi istorie, ce din anumite puncte 
de vedere se prezintă liniare (crştinismul însuşi fiind un fapt istoric) 
sînt, pe de altă parte, complexe, deoarece creştinismul este nu numai 
un fapt istoric, ci şi metaistoric. El îmbrăţişează viaţa omului în 
concretul ei terestru, dar şi destinul său supranatural. Se preocupă 
de trecutul său, ca şi de prezent şi viitor, şi aceasta nu numai din 
dorinţa de a-l ajuta în crearea bunăstării temporale, cît mai ales pen- 
tru afirmarea lui spirituală, pentru cuceririle sale etice, pentru a-l 
ajuta să se elibereze de rău, şi, ceea ce este cel mai important, 
pentru mîntuirea sa veşnică. 


Considerînd aceste finalităţi ale creştinismului, putem spune 
că el a privit istoria nu numai dintr-un unghi necunoscut lumii 
antice, dar i-a dat acesteia o nouă dimensiune. A integrat istoria în 
însăşi procesul său de dezvoltare şi i-a recunoscut validitatea numai 
în măsura în care ea s-a integrat în edificiul creştin. Se înţelege că 
acest lucru a fost valabil şi posibil doar pentru spaţiile geografice 
unde Biserica Catolică a avut un cuvînt de spus. In afara acestor 
spaţii, istoria culturală, religioasă şi civilizatoare a popoarelor a fost 
privită pînă spre sfîrşitul secolului trecut ca o istorie ce din punct de 
vedere religios este marcată de eroare gravă, în care credinciosul 
diferitelor religii putea ajunge după moarte în cazul cel mai fericit 
în limb, dacă a urmat imperativele conştiinţei sale, limb în care au 
ajuns drepţii Vechiului Testament şi copii morţi fără botez. 

Istoria, aşadar, are o valoare salvifică doar dacă recunoaşte ca 
maestru şi destin final al ei pe Dumnezeul revelat în Sfintele Scrip- 
turi, şi întrucît aceste Sfinte Scripturi sînt păstrate şi interpretate în 
Biserică, rezultă că în afara Bisericii nu există mîntuire. Aşa se 
exprima deja din antichitate sfîntul Ciprian „Extra Ecclesiam nulla 
salus”!. Nu este momentul şi nici nu intră în cadrul acestei con- 
ferinţe cu o notă prevalent istorică, dezvoltarea acestei afirmaţii atît 
de plină de consecinţe. 


Totuşi, nu putem trece mai departe, urmărind firul roşu al 
relatării noastre, fără a preciza că magisterul catolic a afirmat şi 
continuă să afirme că acţiunea harului nu este circumscrisă în limi- 
tele vizibile ale Bisericii, şi ca atare, indirect, putem deduce că şi 
istoria şi viaţa oamenilor ce nu intră în perimetrul Bisericii vizibile 
au o valoare şi un sens salvific?. Conciliul ecumenic Vatican II afir- 
mă că „Cei care fără vină ignoră Evanghelia lui Cristos şi Biserica 
sa, şi care totuşi îl caută sincer pe Dumnezeu, iar cu ajutorul harului 
se străduiesc să împlinească voinţa sa prin fapte, aceştia pot să 
dobîndească mîntuirea veşnică” (Lumen gentium, 16). lată aşadar 
că în special reflecţia teologică contemporană ne poate ajuta nespus 
de mult în înţelegerea şi interpretarea spaţiului istoric al celor ce nu 
l-au cunoscut şi nu-l cunosc pe Dumnezeul revelat; putem crea 
astfel punți de dialog şi comunicare culturală şi expres religioasă 
între Biserica lui Cristos şi celelalte religii şi culturi ale lumii. In 
acest fel, istoria planetei noastre va deveni mai fraternă şi mai 
purtătoare de adevăr şi dreptate. 


După această paranteză asupra valorii şi sensului istoriei din 
afara creştinismului, revenim la analiza lui în spaţiul lumii creştine. 
Aici creştinismul este parte integrantă a acestei istorii, face parte 
din istoria totală, se încarnează în procesul civilizaţiilor şi structu- 
rilor sociale ale diferitelor perioade istorice, chiar dacă nu se identifică 


! CIPRIAN, De unitate Ecclesiae, 6, în CSEL, 3/1, 214 şu. 


? Cf. BENI, A., La nostra Chiesa [NUOVA COLLANA DI TEOLOGIA, 2], Firenze 
1989. pp 167-169. 

cu nici una din formele particulare de cultură de la care a împru- 
mutat haina temporară externă, umbrele şi erorile tranzitorii, care 
însă au rolul de a face cunoscut lumii eterna lui realitate spirituală. 


Pe de altă parte, toată istoria este în creştinism, deoarece acesta 
comportă un dinamism al vieţii ce are menirea de a confirma inalte- 
rabilitatea principiilor în procesul lor continuu de clarificare şi de 
adaptare la exigenţele structurale şi organice ale lumii în care se 
proiectează. In dinamismul său creştinismul este deja istorie, iar în 
adevărul său istoria este deja creştinism. 


Noua concepţie istorică a creştinismului se profilează imediat 
după venirea lui Cristos, deoarece tocmai mesajul Noului Legămînt 
propune oamenilor o altă viziune şi mai ales o altă interpretare a 
faptelor ce se verifică în decursul secolelor. Conceptului raţionalist 
şi cauzal, creştinismul îi propune unul voluntarist şi teologic; omul 
nu stă sub vremuri, aşa cum susţinea gîndirea antică, ci îşi constru- 
ieşte el propriul destin moral, deoarece Dumnezeu îi oferă autono- 
mie şi libertate; lumea nu este rodul fortuitului sau al obscurelor 
forțe ale haosului, ci creația sublimă a lui Dumnezeu, iar acest 
Dumnezeu continuă să conducă evenimentele lumii cu Providența sa. 
Țesutul istoriei iese din umbra necesităţilor inevitabile, luminîndu-se 
cu lumina dumnezeiască nu numai referitor la prezent, ci şi la trecut 
(totul a însemnat o pregătire a venirii lui Cristos), ca şi la viitor (mîntui- 
rea lui Cristos se adresează tuturor şi toţi sînt aşteptaţi să intre în 
împărăţia sa). Istoria devine sinteză de trecut şi viitor, de contingent 
şi veşnic, de ceea ce aparţine la misterul omului şi de ceea ce 
aparţine misterului lui Dumnezeu. In felul acesta istoria dobîndeşte un 
caracter aproape mesianic, apropiindu-se foarte mult de teologie. 


Prin creştinism, istoria primeşte un caracter universal (nu mai 
este istoria unei rase sau a unui popor, ci istoria întregului neam 
omenesc), deoarece creştinismul se adresează tuturor, punînd pe 
plan secund aspectele sociale, rasiale sau politice. Deasupra oricărei 
împărțiri sau clasificări a oamenilor şi societăţilor, creştinismul pune 
dragostea (caritas), dragostea lui Dumnezeu pentru lume şi fraterni- 
tatea tuturor în Cristos. In țesutul social şi ideologic, intră apoi alte 

noţiuni, mai bine zis realități fundamentale, şi anume providenţa divi- 
nă, viaţa veşnică, păcatul şi răul, responsabilitatea şi harul. Creştinis- 
mul dobîndeşte un caracter concret care, spre diferenţă de anticii 
păgîni, îi permite să ofere o interpretare diferită experienţelor imediate 
ale omului, ca şi o semnificaţie deosebită realităţilor contingente, teres- 
tre. Noua religie este aceea care îi învaţă pe oameni să privească în jur 
cu încredere, chiar dacă văd suferinţă şi boală, deoarece ei sînt chemaţi 
de Dumnezeu să depăşească sau să sublimeze aceste realități dureroase 
în numele speranței, credinţei şi iubirii ce izvorăsc din Dumnezeu. 


Impărăția despre care vorbeşte Cristos este una spirituală, însă 
omul trebuie să înceapă actualizarea ei aici pe pămînt, integrînd şi 
integrîndu-se în realizarea unui bine care îl transcende; iubirea, 
adică identitatea omului nou, nu înseamnă un refugiu pentru sufle- 
tele obosite sau deziluzionate, ci un impuls pentru a lucra cu toate 
forţele în actualizarea acestei împărăţii în viaţa şi conştiinţele oame- 
nilor. In felul acesta, istoria dobîndeşte un caracter de dreptate care 
lipsea nu numai lumii dinainte de Cristos, ci şi interpretărilor specu- 
lative ale timpurilor noastre care reduc istoria la simpla interpretare 
a faptelor economice. 


Concepţia creştină despre istorie răstoarnă criteriile cu care 
sînt judecate bunurile şi faptele pămînteşti: sărăcia şi bogăţia, slăbi- 
ciunea şi puterea, ignoranţa şi cunoaşterea; poate fi mai aproape de 
Dumnezeu, adică mai aproape de adevăr şi fericire, săracul decît 
bogatul, cel slab decît cel puternic, ignorantul decît înțeleptul, etc. 
Creştinismul a încercat să elimine diviziunile arbitrare ale grupărilor 
sau claselor sociale, chiar dacă în creştinătatea medievală ierarhia 
Bisericii s-a integrat ea însăşi în clasa socială a celor bogați, fapt 
contrastat mereu de mişcările interne, intrinsece de reformă ale 
aceleiaşi Biserici. Cine pătrunde în profunzimea istoriei Bisericii în 
comuniune cu Roma poate descoperi cu uşurinţă această constantă a 
ei de „semper reformanda in capite et in membris”, şi nu rare au fost 
inițiativele de reformă, adică de apropiere de Maestrul ei, ca şi de 
problemele concrete spirituale şi materiale ale oamenilor, iniţiative ce 
nu pot fi înţelese decît prin prisma credinţei, adică a recunoaşterii 

unui motor interior şi misterios ce o ajută mereu să-şi curețe hainele 
şi sufletul de balastul istoriei ce nu intră în perimetrul şi programul ei 
de acţiune. Iar cine se angajează în această programă (pune mîna pe 
plug), iar apoi se lasă tentat de tentaţiile egoiste ale lumii, nu este 
vrednic de a intra în această împărăție. In această înţelegere a isto- 
riei descoperim un dinamism de o extremă şi urgentă validitate în 
contextul societății contemporane. 


Din concepția creştină, istoria îşi trage caracterul de universa- 
litate, de concret, de dreptate şi dinamism tocmai pentru că ea este 
revelarea Logos-ului, care înseamnă depăşirea tuturor antitezelor, forța 
care învinge diviziunile nu din exterior, nivelînd contrastele, ci le 
învinge din interior, demonstrînd absurditatea contrastelor, chemînd 
astfel la unire spirituală întreg neamul omenesc, deoarece deasupra 
tuturor există un unic Dumnezeu şi Tată al tuturor. Acesta este adevărul 
despre Dumnezeu şi despre om, creatura sa predilectă. 


Însă nu numai iubirea Adevărului este aceea care îi uneşte pe oameni 
în acest proces al istoriei, ci şi iubirea în Adevăr, o iubire care nu 
este doar emoţională sau psihică, ci este împreună intelectuală şi misti- 
că, cunoaşterea tainică a misterului divin în har şi pentru har, adică 
prin Logos. Iubirea în Adevăr nu naşte diviziuni arbitrare, deşi permite 
o critică a faptelor istorice fără a cădea în polemică fanatică. Ea este 
aşadar un gest de caritate îndreptat spre cel ce nu crede, spre cel ce 
nu a ajuns la credinţa adevărată, spre cel ce trăieşte încă în afara 
zonei luminate de adevărata lumină a lumii, Cuvîntul întrupat. 


Deoarece se regăseşte în Logos, sensul de fraternitate care 
izvorăşte din această nouă concepţie a istoriei nu este numai o pre- 
misă a creştinismului, ci şi o condiţie indispensabilă pentru accesul 
nostru la divin. Tocmai pentru că se referă la Logos, istoria are şi 
un caracter tainic, care însă revelează în timp atît sensul continui- 
tății între vechi şi nou, ca şi noţiunea de provizorietate a vieții pă- 
miînteşti. Evenimentele, acţiunile şi personajele Vechiului Testament au 
în raport cu Noul Testament un rol profetic. Realităţile vetero-testa- 
mentare erau contingente, ca un proiect care nu mai este util atunci 
cînd edificiul este construit. Acest edificiu construit în persoana lui 

Cristos, piatra de căpătii, tinde spre desăviîrşire, iar în această tensiune 
a devenirii perfecte şi totale există o continuitate mai mult spirituală, 
deoarece din punct de vedere literar, scripturistic, istoria culminează 
cu naşterea, moartea şi învierea celui ce este Alfa şi Omega omului 
şi al timpului. Cristos care vine şi va marca gloria finală a creaţiei 
reprezintă ultimul cuvînt al dogmei creştine. De aceea creştinismul, 
ce-şi primeşte de la el viaţa şi destinul final, reprezintă eterna 
tinereţe a lumii. În comparaţie cu dînsul, întreaga realitate terenă va 
fi depăşită, deoarece prin întruparea şi ridicarea la Cer a lui Cristos 
se ajunge la destinul ultim al istoriei. 


Totuşi, întruparea marchează centrul şi nu sfîrşitul istoriei, deoarece 
evenimentul naşterii lui Cristos, din punct de vedere spiritual, nu 
este un eveniment împlinit, cît mai ales o misiune de îndeplinit în 
mersul istoriei. Ca atare, aceasta poate fi concepută ca un regres sau 
progres, în funcție de apropierea sau îndepărtarea sa de venirea lui 
Dumnezeu în noi. Perioada patristică s-a ocupat cu predilecție de a 
doua venire a lui Cristos la sfîrşitul timpurilor. 


Dintre cei care au încercat să pătrundă în profunzimea sensului 
istoriei creştine, din lipsă de timp şi spaţiu acordat în cadrul acestui 
colocviu, mă voi limita doar la Sfîntul Augustin şi la Kierkegaard. 


II 


Sfîntul Augustin vede alternativa între bine şi rău ca o luptă 
între infinit şi finit, între contingent şi etern, între păcat şi har. În 
funcţie de tendinţa care prevalează, oamenii construiesc cetatea, care 
poate fi a lui Dumnezeu sau pămîntească. Prima se naşte din iubirea 
faţă de Dumnezeu, iar a doua din iubirea de sine. Ambele cetăţi nu 
sînt perfect distincte una de alta, deoarece binele şi răul însoțesc 
mereu viaţa omului pînă la sfîrşitul timpurilor. Însă orice om poate 
alege una sau alta dintre cetăţi, iar în posibilitatea alegerii, ca şi 
între alternativa între bine şi rău, este cuprinsă toată istoria, adică 
întregul complex de gîndire, voinţă şi acţiune prin care oamenii se 


86 Creştinism şi istorie 


dau bătuţi la strigătul naturii corupte, sau, dimpotrivă, ascultă glasul 
harului. Şi totuşi, în lume Dumnezeu continuă să acţioneze; creaţia 
vorbeşte despre puterea şi măreția lui Dumnezeu, iar succesiunea 
evenimentelor atestă Providența sa. Există aşadar un plan (l-am putea 
numi astăzi istorie a mîntuirii) care susţine şi conduce istoria, sco- 
tînd binele dintr-un context negativ, lumina dintre tenebre. Pentru a 
înţelege planul istoriei, spune Augustin, trebuie să revenim la noțiu- 
nile de răscumpărare şi păcat, singurele care pot explica în derula- 
rea evenimentelor vieţii umane, alternarea deciziilor de condamnare 
sau de iertare, de clemenţă sau de negare a acesteia, decizii care îi 
aparţin unicului Judecător imparţial al lumii. 


Înainte de Cristos, considerat centrul supranatural al istoriei, 
omenirea nu avea o directivă sigură care s-o ajute în eliberarea de 
rău, să lupte împotriva tentaţiilor rele ale naturii lor, sau împotriva 
înşelătoarelor chemări ale lumii. Aceasta a fost perioada în care peste 
viaţa oamenilor nu străluceau încă razele luminii divine. Aceasta este 
perioada care merge de la creaţie pînă la Avram. A doua perioadă 
se scurge de la Avram pînă la Cristos, şi acum divinul începe să pă- 
trundă în istoria omului. Oamenii încep să dea un nou sens vieţii lor 
prin intermediul legii mozaice; în plus, luptă fără prea mare succes 
împotriva tentaţiilor răului, şi acest insucces se explică prin lipsa 
harului divin. Sînt sub lege, va spune mai tîrziu Sfîntul Paul. În a 
treia perioadă, care se deschide cu naşterea lui Cristos, omenirea se 
înscrie pe un drum al propriei mîntuiri, şi prin Cristos descoperă o 
nouă semnificaţie a suferinţei şi a morţii, găsind în plus forţa de a 
se îndepărta de acele bunuri ale lumii care nu conduc la mîntuire, 
de a învinge tentaţiile răului, de a fugi de tristeţea care ar putea 
umbri propriul destin; destinul omului nou este o revelare a vieții şi 
a bucuriei de a trăi în Cristos. 


Oamenii şi societatea pot să apeleze la o lege de iubire care 
îmbrăţişează întreg neamul omenesc şi se proiectează în veşnicie. 
Pot să apeleze la principiul autorităţii care vine de la Dumnezeu, chiar 
dacă autoritatea se exprimă prin realităţi ierarhice stabilite în libertate 
de către oameni. Providența, spune Augustin, conduce succesiunea 

imperiilor, aşa încît orice popor să poată trăi conform propriilor 
realizări în cadrul cetăţii lui Dumnezeu, iar în acest fel poate aspira 
la pace. Însă la adevărata pace se ajunge numai prin triumful haru- 
lui asupra păcatului, şi, ca atare, adevărata cetate a lui Dumnezeu 
va fi terminată numai la sfîrşitul timpurilor, şi va fi doar cetatea 
celor salvaţi de Cristos. 


Unitatea Bisericii reprezintă sinteza istorică a acestei ascensiuni a 
neamului omenesc spre propria mîntuire. Biserica transcende astfel limi- 
tele de spaţiu şi timp; membrii ei experimentează autoritatea acesteia 
nu în baza unei constrîngeri externe, ci dintr-un impuls ce vine din inte- 
rior şi care este ca o căldură a vieţii. Ei văd în Biserică singura insti- 
tuţie care îi poate dirija spre drumul ce duce la cetatea lui Dumnezeu. 


Această teologie a istoriei, unde Augustin ne oferă liniile sin- 
tetice ale pelerinajului neamului omenesc (clerici şi laici, buni şi răi, 
cei ce trăiesc conform trupului şi cei ce trăiesc conform spiritului), 
ca şi modalităţile de acţiune ale harului divin, a dominat multe secole 
gândirea creştină şi în varietatea uneori dezordonată şi neomogenă a 
gîndirii contemporane, îşi dovedeşte şi astăzi valabilitatea sa intrinsecă”. 


M 


Înainte de a prezenta interpretarea istoriei din prisma creștinului 
Kierkegaard, credem că sînt utile cîteva referințe biografice. Filosoful 
Søren Kierkegaard (1813-1855) a avut o viață scurtă, dar intensă. Edu- 
cat în Biserica luterană daneză, a elaborat o gîndire atît de originală şi 
paradoxală în acelaşi timp încît este luată în considerație de întreaga 
teologie a secolului nostru. Estetician diletant şi melancolic în timpul 
tinereţii sale universitare, a depăşit abia în 1840 examenul de teologie cu 
o lucrare intitulată Noţiunea de ironie. După întreruperea logodnei cu 


3 { m j CA r Cures $ y a A 
Referitor la gîndirea acestui titan al antichităţii creştine, vezi prezentarea sintetică a 


lui QUASTEN, J., Patrologia, vol. 3, Casale 1983, pp. 323-434. Teologia sa istorică 
este prezentă în primul în opera De civitate Dei. In limba română a apărut traduse 
primele zece cărţi ale acesti opere fundamentale: AURELIU AUGUSTIN, Despre 
Cetatea lui Dumnezeu, vol. 1, Bucureşti 1998. 

Regina Olsen, Kierkegaard se dedică total compunerii de opere teologice 
şi filosofice, ce vor rămîne mult timp necunoscute, şi pentru motivul că 
erau scrise în daneză, o limbă puţin cunoscută. Cu puţin timp înainte de 
moarte, el atacă violent Biserica luterană oficială daneză, criticîndu-i 
aspectul utilitarist şi îmburghezit, punînd-o în faţa radicalismului evan- 
ghelic şi a adevăratei mărturii creştine care merge pînă la martiriu. 


Unele dintre operele sale, cum ar fi Zeamă şi tremur, Firimituri 
filosofice, Ori-ori, Post scriptum sînt foarte importante pentru dezvol- 
tarea teologiei dialectice, în care se găsesc din plin paradoxurile lui 
Luther, sensul păcatului şi al crucii lui Cristos, care cumva se opun cu 
anticipație dezvoltării protestantismului liberal. Existenţialismul său creştin 
a fost apreciat de Karl Barth (H 1968), în special în lucrarea acestuia, 
Comentariu în Scrisoarea către Romani, ce reprezintă o etapă decisivă 
în teologia protestantă. 


Pentru Kierkegaard, creştinismul este fondat pe „punctul de ple- 
care istoric”; este unicul fapt care, în pofida „realităţii sale istorice” re- 
prezintă pentru individ punctul de pornire spre certitudinea veşnică. 
Aceasta este teza prezentă în Firimituri şi în Adnotări împotriva lui 
Lessing şi a spinozismului gîndirii moderne (rațiunea reprezintă baza 
cunoaşterii şi a fericirii veşnice). El afirmă că atunci cînd creştinismul a 
intrat în lume, oamenii nu erau creştini, iar dificultatea consta în a 
deveni creştini. În timpurile noastre, afirmă dînsul, dificultatea constă în 
aceea că prin autoexerciţiu trebuie să transformăm un prim mod de a fi 
creştini într-o posibilitate de a deveni cu adevărat. Dificultatea e cu atît 
mai mare, cu cît aceasta trebuie să se săvirşească silențios în intimitatea 
individului, fără nici o acţiune decisivă din extern. 


Creştinismul s-a transformat într-o specie de sistem filosofic în 
care dificultatea constă doar în a înţelege, în timp ce adevăratul creşti- 
nism se raportează în mod esenţial la existenţă. Din acest motiv cre- 
dinţa, care ar fi trebuit să rămînă pe primul loc, a fost însă detronată, 
luîndu-i locul cunoaşterea. 


Simplele fapte istorice, evenimentele umane, sînt relative; „faptele 
eterne” reprezintă realitatea ce exprimă ideea absolută, existenţa lui 

Dumnezeu, atributele sale, etc., iar în faţa acestora orice timp este din 
veşnicie la fel de aproape deoarece este vorba aici de realități metafi- 
zice, ce nu au istorie, întrucît intră în devenire. Insă concepția istorică 
respectată de creştinism depăşeşte şi compendiază aceste două aspecte 
ale realităţii. Pentru un creştin, istoria adevărată se centrează pe Cristos, 
care nu este doar simpla expresie a unei idei absolute, ci este „faptul 
absolut”. Cristos nu se identifică numai cu faptele veşnice ale adevăru- 
rilor metafizice, ci a devenit şi ceva istoric: Este un „fapt absolut” 
deoarece îl prezintă pe Dumnezeu şi este şi un fapt istoric deoarece re- 
prezintă devenirea în timp şi ca atare este obiect al credinţei. Într-ade- 
văr, pentru religia naturală, absolutul este în afara timpului, pentru re- 
ligia revelată Absolutul apare în timp; aceast „apare” al Absolutului nu 
îl schimbă, ci califică timpul ca timp oportun, care ca şi timp e în afara 
eternului, dar ca şi Revelaţie se poate raporta la Etern. 


În această optică, nu mai are sens să-i împărţim pe oameni în 
contemporani şi necontemporani venirii lui Cristos; în plus, putem privi 
cu încredere şi curaj atît la trecutul, cît şi la viitorul creştinismului, la 
creşterea sa grandioasă în conştiinţe, la dinamismul său peren, la 
misterioasa şi nesecata sa forță interioară. El nu este o simplă doctrină, 
ci „comunicare a existenţei” şi ca atare conferă istoriei o semnificaţie 
autentică”, semnificaţie în act, dar care nu a ajuns încă la împlinire, ci 
tinde spre aceasta într-o continuă tensiune creatoare. 


Interpretarea istoriei dată de Kierkegaard fixează într-un cadru 
sugestiv liniile directoare ale gîndirii creştine referitor la acest argu- 
ment, deschizîndu-se în acelaşi timp spre problema care preocupă astăzi 
lumea culturii: problema progresului în raport cu conţinutul dogmei şi 
cu directivele Bisericii, ca şi cu acele structuri ale creştinătăţii care pot fi 
regîndite în perspective cu totul noi fără ca prin aceasta să fie infirmată 
valoarea mesajului evanghelic. Mă refer în mod expres la instituțiile 
cultural-etice, bioetice şi medicale ce se ocupă de om şi viaţa sa. Afară 
de contribuţia lor enormă la combaterea bolii şi prelungirea vieții, ele 
nu pot şi nu au dreptul să se raporteze la fiinţa umană fără a respecta cu 


4  RUTTENBECK, W., Søren Kierkegaard: Der Christliche Denker und sein Werk, 
Berlin 1929. 

sfinţenie identitatea sa, ca şi destinul său supranatural, iar aceasta depin- 
de şi de optica pe care oamenii o au asupra istoriei lor proprii şi a ome- 
nirii în general. Şi un alt aspect conclusiv: În contextul lumii contempo- 
rane în care omul este cîntărit şi evaluat mai mult în baza a ceea ce are 
decît a ceea ce este, se impune cu urgenţă redescoperirea şi aprofun- 
darea identităţii sale şi a istoriei al cărei partener este alături de cel ce 
rămîne Începutul şi Sfîrşitul a toate, ambii într-un dialog tensionat între 
un deja (omul este mîntuit în Cristos) şi încă nu (Cristos nu a ajuns încă 
să fie totul în toţi). 

Riassunto 


Il rapporto tra cristianesimo e storia € lineare come anche complesso, poiche 
il cristianesimo non è soltanto un fatto storico, ma pure metastorico. La 
relazione presenta le analisi del senso della storia cristiana secondo due 
pensatori: S. Agostino e S. Kierkegaard. 


Vengono messi in evidenza due aspetti: il progresso del contenuto del dogma 
e il suo rapporto con il magistero della Chiesa, poi nel contesto del mondo 
contemporaneo, luomo può scoprire meglio la sua identità se resta attacato 
alla sua dimensione storica dentro la quale se verifica un dialogo tra già e 
non ancora. 


